ธปท.- คลัง ขายพันธบัตรและตั๋วเงินรวม 7 หมื่นล้านบาท
ธปท.ออกขายพันธบัตร 4.5 หมื่นล้านบาท ดูดสภาพคล่องล้นตลาด ขณะที่คลังขายตั๋วตั๋วเงินคลังวงเงินเดือนมิ.ย.อีก 2.5 หมื่นล้านบาท ขายแก่สถาบันการเงิน เริ่ม 30 พ.ค.นี้
27 พ.ค. 2559

ธปท.ออกขายพันธบัตร 4.5 หมื่นล้านบาท ดูดสภาพคล่องล้นตลาด ขณะที่คลังขายตั๋วตั๋วเงินคลังวงเงินเดือนมิ.ย.อีก 2.5 หมื่นล้านบาท ขายแก่สถาบันการเงิน เริ่ม 30 พ.ค.นี้ 
วันที่ 27 พ.ค. นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย(ธปท.) ได้ออกประกาศกำหนดแผนการออกพันธบัตรธนาคารแห่งประเทศไทย อายุไม่เกิน 15 วัน ในเดือนพ.ค. 2559 โดยจะออกประมูลขายพันธบัตรรุ่น พ. 21/14/59 วงเงิน 4.5 หมื่นล้านบาท อายุ 14 วัน เปิดประมูลขายในวันที่ 27 พ.ค.นี้ โดยกำหนดวันชำระเงิน 31 พ.ค.และครบกำหนดอายุในวันที่ 14 มิ.ย.นี้
ทั้งนี้ การดำเนินการดังกล่าวเป็นไปเพื่อดูดซับสภาพคล่องในระบบให้อยู่ในระดับที่เหมาะสม สอดคล้องกับความต้องการของระบบเศรษฐกิจ หลังสภาพคล่องส่วนเกินลนตลาดมาอย่างต่อเนื่อง ส่วนหนึ่งเป็นผลจากระดับอัตราดอกเบี้ยที่ต่ำมานาน
ด้านนายสุวิชญ โรจนวานิช ผู้อำนวยการ สำนักบริหารหนี้สาธารณะ ได้ออกประกาศจำหน่ายตั๋วเงินคลังประจำเดือนมิ.ย.2559 วงเงินรวม 2.5 หมื่นล้านบาท โดยให้ ธปท.เป็นผู้ดำเนินการจัดประมูล โดยแบ่งการประมูลออกเป็น 5 งวด งวดละ 5,000 ล้านบาท ตั๋วเงินคลังมีอายุ 28 วัน แบ่งเป็น 1) เปิดประมูลวันที่ 30 พ.ค.นี้ ชำระเงิน 1 มิ.ย. และครบกำหนด 29 มิ.ย.2) เปิดประมูลวันที่ 6 มิ.ย. ชำระเงิน 8 มิ.ย.และครบกำหนดอายุวันที่ 6 ก.ค. 3)เปิดประมูลวันที่ 13 มิ.ย. ชำระเงิน 8 มิ.ย. และครบกำหนดอายุ 13 ก.ค. 4)เปิดประมูลวันที่ 20 มิ.ย. ชำระเงิน 22 มิ.ย. และครบกำหนด 20 ก.ค. และ 5)เปิดประมูลวันที่ 27 มิ.ย. ชำระเงินวันที่ 29 มิ.ย. และครบกำหนดอายุ 27 ก.ค. นี้
สำหรับผู้มีสิทธิเสนอซื้อตั๋วเงินคลังมี  2 กลุ่ม ได้แก่ ธนาคารพาณิชย์ ธนาคารออมสิน ธนาคารอาคารสงเคราะห์ ธนาคารเพื่อการเกษตรและสหกรณ์การเกษตร ธนาคารเพื่อการส่งออกและนำเข้าแห่งประเทศไทย ธนาคารพัฒนาวิสาหกิจขนาดกลางและขนาดย่อมแห่งประเทศไทย บริษัทเงินทุน บริษัทหลักทรัพย์ กองทุนบำเหน็จบำนาญข้าราชการ กองทุนสำรองเลี้ยงชีพ กองทุนรวม สำนักงานประกันสังคม บริษัทประกันภัย บริษัทประกันชีวิต และสถาบันอื่นๆที่มีบัญชีเงินฝากที่ ธปท. และ กลุ่ม มุลนิธิ สหกรณ์ นิติบุคคลเพื่อการสาธารณกุศล และกองทุนที่เป็นนิติบุคคลที่ใช้ประโยชน์จากต้นเงิน โดยผู้สนใจจะประมูลซื้อตั๋วเงินคลังต้องทำผ่านระบบการประมูลตราสารหนี้โดยวิธีอิเล็กทรอนิกส์ (e – bidding) ตามระเบียบของธปท.และผู้ประมูลได้จะถูกธปท.หักเงินจากบัญชีเงินฝาก